Konferenca e Kopenhagës për ngrohjen globale, a mund të arrihet marrëveshje e zbatueshme
Shumica e shkencëtarëve thonë se veprimtaria njerëzore qendron pas ngrohjes globale, prandaj u takon njerëzve ta ndryshojnë këtë realit
Zyrtarë të Kombeve të Bashkuara, ekspertë të klimës, aktivistë të mjedisit dhe mbi 60 udhëheqës shtetesh mblidhen nesër në Kopenhagë për një konferencë dy javore për ndryshimet klimatike. Qëllimi i kësaj konference është arritja e një marrëveshjeje të zbatueshme për pakësimin e çlirimit të gazeve serë. Por për momentin mbetet e paqartë se sa mund të arrihet kjo në Kopenhagë dhe si do të zbatohej një marrëveshje e tillë. Delegatë nga Shtetet e Bashkuara dhe vende të tjera do të mblidhen në Qendrën Bella të Kopenhagës për arritjen e një traktati që do të zëvendësonte Protokollin e Kjotos të 1997, i cili skadon në vitin 2012. Shumë përkrahës të këtij protokolli shkojnë në Danimarkë me shpresën se do të arrihet një marrëveshje e re e madhe me kushte të detyrueshme pas 2012 për pakësimin e gazit serë në dekadat në vazhdim. Përkrahësit e kësaj marrëveshjeje janë shprehur me optimizëm se nën Presidentin Obama, Shtetet e Bashkuara do t’i bashkohen marrëveshjes së re. Shumë konservatorë në Amerikë janë kundër. "Asnjë vend nuk është më i rëndësishëm se sa Shtetet e Bashkuara për zgjidhjen e çësthejve të ndryshimit të klimës”, tha Sekretari i Përgjithëshëm i Kombeve të Bashkuara, Ban Ki-Moon, para komisionit të Senantit për Marrëdhënit me Jashtë disa javë më parë. Ky i ftuar i rëndësishëm në Kongresin amerikan, është edhe një zë i fuqishëm në mbrojtje të ndryshimeve për kufijtë e lejuar të çlirimit të dioksidit të karbonit që sjell efektin serë. Por projekt-ligji për ndryshimet klimatike, i miratuar nga Dhoma e Përfaqësuesve duket se ka ngecur në Senat. Senatori demokrat, John Kerry, thotë se miratimi i projekt-ligjit nuk do të arrihet para Konferencës së Palëve, COP15, në Kopenhagë. "Ne shpresojmë të shkojmë në Kopenhagë me shpjegimet se ku qendron projekt-ligji ynë, të paktën në Senat”. Analisti i politikës së klimës, Jake Schmidt, thotë se miratimi i ligjeve strikte për çlirimin e gazeve serë në Shtetet e Bashkuara është me rëndësi kritike për udhëheqjen e Amerikës në çështjet e mjedisit. "Është e qartë se kemi para nesh lojtarë të besueshëm të skenës ndërkombëtare, ne duhet të kemi ligje që mbështesin angazhimet tona”. Shtëpia e Bardhë thotë se Presidenti Obama do të propozojë në Kopenhagë shkurtimin me 17 përqind të gazeve serë në Shtetet e Bashkuara deri në vitin 2020, që është nën nivelin e vitit 2005. Një nga qëllimet e Konferencës së Kopenhagës është miratimi i një traktati ndërkombëtar, të detyrueshëm për vendet lidhur me ndryshimet klimatike. Ndërsa disa analistë dhe studjues mendojnë se kjo është e vështirë të arihet, pasi Protokolli i Kjotos nuk ka patur atë sukses që duhet për t’u rinovuar, të tjerë thonë se kjo është e domosdoshme dhe plotësisht e realizueshme. Profesore Grasiela Shiçilniski e Universitetit Kolumbia dhe bashkëautore e librit “Saving Kyoto”, “Të shpëtojmë Kjoton”, tha në një intervistë për Zërin e Amerikës se objektivat e caktuara në Protokollin e Kjotos duhet të mbeten në fuqi. “Është e mundur të shpëtohet Protokolli i Kjotos, në fakt protokolli vazhdon të jetë në fuqi pasi 2012, por vetëm klauzolave të tij u skadon afati në 2012, pra ajo që duhet bërë është e thjeshtë, të shtyhet afati i zbatimit të tyre Konferenca e Kopenhagës shikohet si shansi i fundit për arritjen e një marrëveshjeje, por mbeten ende dyshime. Grupet e mjedisit kanë këmbëngulur se arritja e një marrëveshjeje është me rëndësi imperative edhe për vetë ekzistencën e jetës në planetin tonë. Një prej tyre është edhe profesore Shiçilniski, tezë të cilën ajo e ka trajtuar në hollësi në librin e saj “Saving Kyoto”. Shumica e shkencëtarëve thonë se veprimtaria njerëzore qendron pas ngrohjes globale, prandaj u takon njerëzve ta ndryshojnë këtë realitet dhe ata theksojnë se politikat dhe ekonomia bëhen pengesë. Mbetet për t’u parë nëse politikanët u kanë kushtuar vemendje studimeve të shumta dhe përpjekjeve të grupeve ambjentaliste për t’i dhënë kthesë ngrohjes globale. (ze)